## El Centre del Carme rep el ‘rock’ independent valencià de Santero y los Muchachos i Volavent

*** El 2 d’octubre el CCCC acull una nova proposta de ‘Trobades en el Carme’, d’entrada gratuïta i en format de xarrada-entrevista amb música en acústic de les dos bandes valencianes**

El Centre del Carme Cultura Contemporània (CCCC) presenta este dijous, 2 d’octubre, una nova cita de ‘Trobades en el Carme’ protagonitzada per les bandes locals Santero y Los Muchachos i Volavent i el rock independent valencià que està marcant tendència.

Santero y Los Muchachos, formada per músics amb llargues trajectòries i nascuda de la inquietud creativa de Miguel Ángel Escrivá després del seu pas per La Pulquería, és un dels grups de *rock* més consolidats del panorama valencià i nacional.

Volavent és un grup de música emergent format a València en 2019, que en els últims anys han anat explorant i refinant la seua proposta dins del *pop-rock* independent.

Conduït pel cantant i productor, Quique López, la trobada, amb entrada gratuïta, proposa un acostament a les dos bandes mitjançant una entrevista que permetrà conéixer de primera mà les claus de la seua música, els seus nous treballs i les seues vivències dins i fora dels escenaris, que culminarà amb una sessió de música en acústic.

El director-gerent del Consorci de Museus de la Comunitat Valenciana, Nicolás Bugeda, ha assegurat que estes ‘Trobades en el Carme’ “constituïxen una oportunitat per a la promoció dels músics valencians que estan marcant tendència en la cultura musical contemporània i, al mateix temps, s’oferix al públic un contacte directe amb els artistes fomentant la seua participació i el gaudi de la seua música en format acústic”.

**L’exitós *rock* reposat de Santero y Los Muchachos**

Santero y Los Muchachos ha aconseguit crear una identitat única dins del panorama del rock espanyol gràcies a la seua proposta de ‘*rock* reposat’, un concepte que captura l’essència de la seua música: un rock que s’allunya de l’estridència i la velocitat per a centrar-se en les lletres i melodies conjugades amb harmonies vocals que evoquen els clàssics sense perdre de vista la contemporaneïtat.

Entre els seus temes més coneguts destaquen *Día de Muertos, Perro Deseo, Mientes* i *Coyotes*. En l’actualitat, es troben immersos en una intensa gira que els ha portat a més de 30 ciutats espanyoles, que ha confirmat la fidelitat del seu públic, i en la preparació d’un nou àlbum d’estudi que vorà la llum en 2026, en el qual destaca el tema *Muros*, creat a partir de missatges de grafitis trobats en murs de diferents ciutats.

**Volavent, nou *pop-rock* independent**

En els seus primers anys de trajectòria Volavent va editar dos àlbums de manera totalment autogestionada, els èxits del qual els han permés afermar-se en l’escena musical.

Després d’uns primers concerts en 2024 amb taquilles esgotades i la seua presència en festivals com Nits de Vivers (València), Festial! (Alcázar de San Juan) o el festival Amante (Borja), Volavent s’endinsa en una etapa més sòlida amb la mirada posada a convertir-se en una de les bandes revelació del pop independent nacional.

Destaquen els seus temes *Creo que vivimos, Si llega el momento* i, el de creació recent, *Sueño*. En l’actualitat , Volavent prepara la gira de presentació del seu primer àlbum, *Caída Libre*, que arriba a esta etapa amb un directe i una narrativa artística que connecta amb una nova generació de públic.

Fecha: 30/09/2025